Otto von Kotzebue

**Otto von Kotzebue** `[kotsebu:]`(vene keeles Отто Евстафьевич Коцебу; 30. detsember (19. detsember vkj) 1787 Tallinn – 15. veebruar (3. veebruar vkj) 1846 Tallinn) oli baltisaksa päritolu Eesti rüütelkonna parun Vene tsaariaegses teenistuses Venemaal, maadeavastaja ja mereväeohvitser (1. järgu kapten). 

Ta oli August von Kotzebue ja Friederike Julie Dorothea von Esseni poeg.

## Maadeavastusretked

1803–1806 osales ta Adam Johann von Krusensterni juhtimisel toimunud ümbermaailmareisil. 

1815–1818 juhtis ta ümbermaailmareisi prikil "Rjurik", avastades mitusada saart Vaikses ookeanis. Rjuriku meeskonnas oli 27 liiget, kelle hulgas olid ka Johann Friedrich Eschscholtz, Adelbert von Chamisso ja Louis Choris. 

Eesmärkideks olid Loodeväila otsimine Vaiksest ookeanist kuni Atlandi ookeanini, Alaska (Vene-Ameerika) põhjaranniku detailse kirjelduse koostamine, Kirde-Venemaa uurimuste täpsustamine, Venemaa positsiooni tugevdamine Tšuktši poolsaarel ja Alaskal ning vaatluste tegemine Vaikse ookeani troopilistel laiuskraadidel. 

Marsruut: Plymouth; Tenerife; Rio de Janeiro; Hoorni neem; Tšiili; Lihavõttesaar; avastati Rumjantsevi, Spiridovi ja Krusensterni (tänapäeval Tikehau) korallsaared; Petropavlovsk; Beringi saar; Püha Laurentiuse (St Lawrence) saar; Beringi väin; Walesi Printsi neem; avastati Kotzebue laht, Krusensterni neem; Püha Laurentiuse (St Lawrence) laht; Unalaska; California rannik; Hawaii saared. Pärast talvepuhkust ekvatoriaallaiustel sõideti tagasi Beringi väina poole, et jätkata ekspeditsiooni. Kotzebue tervis aga ei pidanud vastu, Loodeväila otsingud tuli lõpetada. Kroonlinna naasis Kotzebue 1818. Rjuriku ekspeditsioonil kaardistati üle 500 km Venemaa polaarvaldusi.

1823–1826 toimus kolmas ümbermaailmareis fregatil "Predprijatije", mille eesmärgid olid seotud Kamtšatka ja Põhja-Ameerika Vene kolooniatega ning Beringi väina uurimisega. Ekspeditsioonist võtsid lisaks meeskonnale osa ka loodusteadlane Johann Friedrich Eschscholtz, geoloog Ernst Reinhold Hoffmann, astronoom Ernst Wilhelm Preuss, füüsik Emil Lenz ja laevaarst Heinrich von Siewald.

Kotzebue järgi on nimetatud laht Alaska looderannikul ja selle ääres asuv linn.

Viimased eluaastad veetis ta 1832. aastal ostetud Triigi mõisas. Otto von Kotzebue on maetud Kose kirikuaeda.

### Kotzebue auks nimetatud objektid
*Kotzebue laht Alaska looderannikul
*Kotzebue linn Kotzebue lahe ääres
*Aratika atoll Tuamotu saarestikus
*Kotzebue mägi Kotzebue lahe rannikul
*Kotzebue oja
*Kotzebue tänav Tallinnas

## Perekond

Otto von Kotzebue abiellus 1. detsembril 1818 Ravila mõisas Amalie Zweigiga (1798–1873). Abielust sündisid:
*Wilhelmine Luise von Kotzebue (1819–1879), Kose-Uuemõisa mõisniku ja kindralmajori, ning 1813. aastal juba 17-aastaselt Pour le Mérite ordeni kavaleriks saanud Friedrich Wilhelm von Straelborni (1796–1877) abikaasa
*Friederike Karoline Helene von Kotzebue (1820–1870), Viti mõisniku Adolf Alexander von Wistinghauseni (suri 1857) abikaasa
*Otto von Kotzebue (1823–1907), Triigi mõisnik, laevastiku kaptenleitnant
*Peter von Kotzebue (1827–1911; uk), kontradmiral, Sevastopoli kaitsja
*Luise Amalie von Kotzebue (1829–1866), kindralmajori vabahärra Jakob von Tiesenhauseni (1816–1902) abikaasa
*August von Kotzebue (1831–1905), Solovjeva-Gorka mõisnik, kaptenleitnant
*Henriette Pauline von Kotzebue (1833–1916)
*Emilie Elisabeth von Kotzebue (sünd. 1835), parun Karl Moritz von Bistrami abikaasa

## Esivanemad

## Raamatud
*  "Entdeckungs-Reise in die Süd-See und nach der Berings-Strasse zur Erforschung einer nordöstllichen Durchfahrt in de Jahren 1815, 1816, 1817 und 1818". Weimar, 1821. 3 köidet.
*  "A Voyage of Discovery, Into the South Sea and Beering's Straits, for the Purpose of Exploring a North-east Passage, Undertaken in the Years 1815-1818, at the Expense of His Highness the Chancellor of the Empire, Count Romanzoff, in the Ship Rurick". Longman, Hurst, Rees, Orme, and Brown, 1821. Google Books
* "Reis ümber maailma aastail 1823–1826". Algselt ilmunud saksa keeles: *Neue Reise um die Welt in den Jahren 1823, 24, 25 und 26. Weimar, 1830. 2 The*; Saksa keelest tõlkinud Ülo Kurvits, Eesti Raamat 1978.

## Viited

## Välislingid

* Otto von Kotzebue Eesti Looduseuurijate Seltsi e-teatmikus